‏יום שלישי כ"ד באלול תשפ"ג

**20 בספטמבר 2022**

**סיכום פגישת שימוע ועדת ההיגוי עם עמותת עתידנא 11.9.22**

**משתתפים :**

**משרד החינוך:** חגי גרוס, שרית חאיק שפיגלשטיין- יעוץ משפטי, קרן ליפשיץ זיתון,

**נציג מועצת תנועות הנוער:** נפתלי דרעי

**נציגי ציבור**: חדיג'ה טאהא, ניר מיכאלי

**ראמ"ה**: טל רז, סיגל גבעולי, ליאורה שחם סורני

**משתתפים מטעם עתידנא** : טוני נאסר, ארז אשל, ד"ר דליה פדילה, עמית דרי, איסמעיל חג יחיא, סולימן סלימן

מטרת השימוע: שיקוף מצב תהליך האומדן לעמותת עתידנא לאור אחוזי השבה נמוכים מצד מדריכים צעירים בעמותה.

**רקע ע"י היחידה המקצועית :** משנת 2020 עמותת עתידנא מצויה בקשר עם מינהל חברה ונוער במשרד החינוך, להכרה לתמיכה כ"תנועת נוער" לפי מבחן התמיכה בתנועות נוער. במטרה לבחון את עמידתה של העמותה בתנאי הסף הכמותיים, בשנת 2021 החלו תהליך אומדן המבוצע ע"י ראמ"ה. לקראת התהליך ובמהלכו נפגשו נציגי היחידה המקצועית ואנשי ראמ"ה עם חברי הנהלת עמותת עתידנא על מנת ללוות, לשקף ולהסביר את הנדרש מתהליך האומדן, לרבות סיורים בסניפי העמותה ומפעליה.

יצויין כי ביוני 2021, עוד טרם החל תהליך האומדן, התריעו אנשי היחידה המקצועית בפני גורמים בעמותת עתידנא על חשש בעמידה בתנאי הסף הכמותיים של מבחן התמיכה לתנועות נוער והמליצו לשקול דחייה של בקשת ההכרה לתמיכה מחשש שהכניסה לתהליך האומדן מוקדמת מדיי, ואי עמידה בתנאי הסף תגרור אחריה השהיית התהליך לשנתיים נוספות.

**סקירת הנתונים עד כה ע"י ראמ"ה:** לראמ"ה ניסיון רב בעריכת תהליכי אומדן תנועות הנוער ובמסגרתם תשאול חניכי ומדריכי תנועות הנוער בכל מגזרי השפה ובמספר אירועי הערכה החל מהשנים 2004 -2005. ראמ"ה היא הגוף המקצועי שנבחר ע"י משרד החינוך לאמוד את תנועת הנוער בכל תהליכי האומדן עד כה.

באומדן האחרון שהיה בשנים 2014 -2015 עמדנו על 80% - 84% השבה בחברה הערבית.

**נתוני האומדן בעמותת עתידנא עד כה:** בקרב החניכים, אחוז ההשבה הוא 76%. אמנם לא אחוז השבה גבוה, אבל אפשר יהיה לנתח נתונים מאחוז השבה זה.

בקרב המדריכים הצעירים אחוז ההשבה עומד על 50% וזאת לאחר יותר משלושה חודשי ניסיונות לתשאול. אחוז זה נמוך לעיבוד נתונים ואינו מאפשר בדיקת עמידה בתנאי סף.

**לשכה משפטית**: מבחן התמיכה בתנועות נוער מתייחס אל תנועה מועמדת חדשה וקובע בסעיף 10 כי "תנועה מועמדת חדשה המבקשת להיתמך כתנועת נוער, לפי מבחנים אלה (להלן – מועמדת חדשה), תוכל להגיש למשרד בקשת מועמדות לאחר שנת פעילות אחת לפחות, במתכונת של תנועת נוער, ובלבד שלא נתמכה כתנועת נוער בידי המשרד בשנתיים שקדמו להגשת הבקשה ושלא תשתמש בסמלים, בשם ובמאפיינים הייחודיים לתנועת נוער קיימת ומוכרת כלשהיא; על התנועה לעמוד בתנאי הסף החינוכיים, הארגוניים והכמותיים; תקופת המועמדות תארך שנתיים ובמהלכן תיבחן עמידתה בתנאי הסף לקראת הכרתה כתנועת נוער; בתקופת המועמדות לא תיתמך התנועה; אם בתום שנתיים של תקופת המועמדות לא תעמוד המועמדת חדשה בתנאי הסף, התנועה לא תיתמך, ולא תוכל להגיש בקשת מועמדות חדשה במשך שנתיים; התמיכה בתנועת נוער הנתמכת לראשונה לא תעלה על %43.0 מתקציב התקנה.

**ראמ"ה**: עד כה בכל האומדנים, לרבות באלו שנערכו בחברה הערבית, לא קרתה סיטואציה של שיעורי השבה נמוכים כל כך בקרב מדריכים. בנוסף מפתיע הפער הגדול כל כך בין אחוזי ההשבה של החניכים לאחוזי ההשבה הנמוכים של המדריכים הצעירים.

**תגובת עמותת עתידנא:**

* עתידנא מבקשים להסביר כי העמותה קמה לפני 4 שנים מתוך חרדה לעתיד הנוער והצעירים בחברה הערבית. עתידנא רוצה לחנך דור נעורים גאה בזהות שלהם ומרגיש שייך למדינת ישראל. עתידנא מעריכים מאוד את אופן תהליך האומדן, את הסבלנות, את ההבנה ואת הליווי של ראמ"ה והיחידה המקצועית. הרכזים והמדריכים שרואיינו בשלב ביקורי הסניפים, מביעים שביעות רצון והרגשה נוחה עם השאלות והתרגום.
* עתידנא מתארים מציאות בה ראשי רשויות תומכים בהם למרות האווירה העוינת מועדת המעקב וועד ראשי הרשויות (כולל פרסומים נגד עתידנא בתקשורת) וכן 5000 חניכים ובני משפחותיהם תומכים בהם, בעצם החתימה על מסמך החברות בתנועה. ההכרה בעתידנא היא סימבולית וקריטית למען חיזוק הקהילה של אלפי התומכים בתנועה.
* לטענת העמותה, תהליך האומדן התעכב עקב חוסר בתקציב ממשרד החינוך ובוצע בתקופת הקיץ כשהחניכים והמדריכים לא פנויים לענות לשאלונים.
* לטענת עתידנא הסקר הטלפוני גורם לחשש ולחשדנות בקרב הורים וחניכים. בין היתר, הדבר נובע מאווירה עוינת של המנהיגות הערבית הפוליטית והמפלגתית לעתידנא הכולל מכתב של ועד ראשי רשויות וועדת המקב כנגד פעילות עתידנא הקוראת ל"ישראליזציה" של הנוער הערבי ("זה דבר אחד לשלוח ילדיך לעתידנא ודבר אחר לענות על כך בסקר טלפוני המייצר חשדנות וחשש).

עתידנא מציינים כי במהלך השנה האחרונה פורסמו כתובת זדון, השמצות ואיומים (חלקם באופן אישי לחניכים ומדריכים). הצטרפו אליהם, לטענת העמותה, פקידים במחלקות החינוך והנוער ומנהלי יחידות נוער ומתנ"סים שסירבו לאפשר להם לפעול במתקנים הציבוריים ביישובים רבים.

זאת ועוד, לטענת עתידנא, ידוע כי סקרים טלפונים, בערבית, בחברה הערבית מלווים בחשדנות רבה (מכוני סקרים, שירותי בטחון, תקופת בחירות) ואלו מהווים סיבות לניתוקים באמצע השיחה. טוענים כי יוכלו להציג גם חוו"ד מקצועית בעניין.

טוענים כי בעקבות איומים על כמה חניכים (אשר טופלו על ידי המשטרה) לאחר החזרה מהמסע לפולין (אביב 2022) נוצר לחץ על חניכים צעירים וחשש מזיהוי פומבי עם התנועה.

* טוענים כי עיקר הסקר בוצע בחודשי הקיץ ולא במהלך שנת הפעילות וזאת בשל סיבות שונות לעיכוב (קושי במציאת סוקרים ערבים, ענייני תקציב לביצוע הסקר וכד').
* חניכים\הורים טוענים שהתקשרו אליהם בימי שישי (ובכלל זאת ביום שישי האחרון) ובחופשות הקיץ כאשר רבים נמצאים בחו"ל.
* ההתקשרות נערכה בשעות הצהריים 11:00 – 14:00 כאשר חלקם נמצאים עוד בבית הספר, בכיתות ללא אפשרות מענה.
* טוענים כי הסקר נערך ע"י גורם שלישי (חברת הסקרים והסוקרים עצמם) והללו בעלי הטיות ועמדה כלפי עמותת עתידנא.
* הורים טוענים שהתקשרו פעמיים (גם לאב וגם לאם).
* מציינים כי נערכו שיחות שהתנתקו ולא חזרו אליהם שוב.
* מציינים קיומן של בעיות קליטה ותקשורת (דיר אלאסד, וואדי סאלמה, וטמרה).
* מציינים כי הם ביצעו סקר פנימי אצל המד"צים ובו מצאו כי 141 מדריכים צעירים טוענים שדיברו איתם סוקרים.

**תשובות שניתנו לטענות:**

* לגבי עיכוב התהליך ועיתוי התשאול הטלפוני - משרד החינוך מזכיר כי העיכוב היה לגבי שלב א' של הביקור בסניפים ולא שלב ב' של התשאול הטלפוני.
* ראמ"ה הזכירו כי התישאול החל ב-2.6.22, ונמשך מעל לשלושה חודשים כך שמי ששהה בחו"ל בחודש מסוים, עדיין יכל לענות על השאלון בשני החודשים האחרים. כמו כן צוין כי בכל המפקדים הקודמים, בוצעו תשאולים גם בחודשי הקיץ.
* לגבי כמות חניכים שענו בסקר הפנימי שהציגו עתידנא, הפער בין 123 מדריכים שענו לראמ"ה ובין 141 מהסקר הפנימי של עתידנא אינו גדול. יתכן שהפער מצביע על מדריכים שענו טלפונית אך לא היו מוכנים להתראיין.
* הוועדה מבקשת להדגיש כי כמות המשיבים לכשעצמה היא תנאי הכרחי אבל לא מספיק. זהו תנאי ראשוני ולאחר שיש עמידה באחוזי השבה מספקים, ייבחן תוכן התשובות. יש חשיבות רבה גם לתוכן התשובות שענה המרואיין על השאלון. אין די בכך שיש אחוזי השבה מספקים.
* לגבי קשיי הקליטה ביישובים מסוימים - נתוני ההשבה, הן של החניכים והן של המדריכים הצעירים, נותחו גם לפי סניף כדי לבדוק האם יש בעיה ספציפית בישובים מסוימים. מהניתוח שנערך לא נמצאה בעיה ספציפית של אחוזי השבה נמוכים בישובים מסוימים בשל בעיות קליטה. בכלל הישובים עדיין חניכים צעירים והוריהם עונים לשיחות. מדריכים צעירים פחות עונים.
* לגבי הטענה כלפי סוקרים בעלי הטיה או דעה מוקדמת כלפי עתידנא - חברת טלדור עורכת עבור ראמ"ה ועבור גופים אחרים סקרים במגוון של נושאים ובתוכניות מגוונות גם בקרב המגזר הערבי. הסוקרים המבצעים את הסקרים לאומדן הם אותם הסוקרים אשר מבצעים את הסקרים אחרים. מנהל המוקד הטלפוני משמש בתפקיד זה לאורך השנים ומלווה את כל תהליכי האומדן החל משנת 2005 . הוא מכיר את השיטה ואת המאפיינים הייחודיים של תנועות הנוער ושל המגזר בו מתבצע האומדן.
* לגבי הטענה שהסקרים הטלפונים מלווים בחשדנות - במפקדים קודמים היו סקרים טלפוניים עם אחוזי השבה מעל 80% בחברה הערבית. כמו כן, שיעור ההשבה של החניכים מתקרב ל- 80%.
* הטענה לפיה אחוז המשיבים נמוך בגלל חשש לעוינות, אינו יכול להוות גורם המשנה את תנאי הסף ושיטת האומדן שכן דווקא ביישובים הספציפיים שעתידנא הציגו כמאוימים במיוחד, יש אחוזי השבה גבוהים של החניכים.
* לגבי הטענה על החרגות קודמות משיטת האומדן בחברה הערבית (במפקדים קודמים)- ראמ"ה תבדוק את הטענה לגבי מזרח ירושלים.

**בסיום**:

1. עתידנא ביקשו הארכה נוספת של שלב השאלון 3 שבועות והבקשה נענתה ע"י הועדה בחיוב. שלושת השבועות יסתיימו בתאריך **6.10.22** על פי חישוב ימי עבודה ללא חגים ושבתות.
2. עתידנא ביקשו להעביר עד ליום חמישי הקרוב, 15.9.2022, מסמך עם הצעות קונקרטיות לטיוב תהליך התשאול. עתידנא העבירו מייל בתאריך 12.9 עם הבקשות:

* הארכה לשלושה שבועות שיחלו ביום ראשון 16.9.22- כאמור הועדה המלווה אישרה הארכת הסקר הטלפוני עד 6.10.22
* הבאת חמישה אוטובוסים עם מדריכים צעירים לראיונות פיזיים- הוועדה המלווה דוחה את הבקשה עקב פגיעה במהימנות תהליך האומדן ובשיוויוניות לעומת אומדנים שנערכו בעבר.

1. הודגש שוב כי אחוזי ההשבה בקרב המדריכים הצעירים והחניכים הם תנאי בסיסי ליכולת עיבוד הנתונים המהותיים לצורך בדיקת עמידה בתנאי הסף. עם זאת, אחוז השבה גבוה אינו מהווה ערובה לעמידה בתנאי הסף הכמותיים והאיכותניים הנדרשים בתקנת התמיכה.
2. ראמ"ה יסיימו את הסקר ויגישו תוצאות האומדן עד 20.11.22